མི་རིགས་དབྱེ་འབྱེད་འགོག་ཐབས་ཚོགས་ཆུང་གི་ངོས་ནས་རྒྱ་གཞུང་གི་དབུལ་ཐར་མཁྲེགས་གཏོར་དང་།སྣོད་བཅུད་བསྐྱར་གསོ།གནས་སྤོར་འཆར་འགོད་སོགས་བཙན་ཤེད་ཀྱིས་ཡར་རྒྱས་འཛུགས་སྐྲུན་ལ་བརྟེན་ནས་ཞིང་འབྲོག་མང་ཚོགས་ཀྱི་འཚོ་ཐབས་དང་སྔར་སྲོལ་འཚོ་གནས་ཤོར་བའི་གནས་སྟངས་ལ་བློ་འཚབ་གནང་བ་དང་སྦྲགས།ཚོགས་ཆུང་གི་ངོས་ནས་རྒྱ་གཞུང་གིས་བཙན་གྱིས་འབྲོག་རུ་ཕྱིར་ཕུད་དང་གནས་སྤོར།དེ་བཞིན་ཕྱི་ལོ་༢༠༡༤ལོར་དཔལ་འབྱོར་དང་སྤྱི་ཚོགས།རིག་གཞུང་ཐོབ་ཐང་ཐད་ཀྱི་རྒྱལ་སྤྱིའི་སྤྱི་ཆིངས་ལག་བསྟར་ཚོགས་ཆུང་ནས་འབྲོག་རུ་གནས་སྤོར་དང་ཡུལ་མི་བཙན་གྱིས་ཕྱིར་ཕུད་གཏོང་བའི་བཞིན་པའི་སྐོར་ལ་རྟོགས་ཞིབ་སྙན་ཐོའི་༼ས་བཅད་༣༠དང་༣༡ལ་གཟིགས་རོགས།༽ནང་དུ་དམིགས་བསལ་འབོད་སྐུལ་ཚན་གཉིས་བཏོན་ཏེ།གྲངས་ཉུང་མི་རིགས་ས་ཁུལ་ཁག་ནང་ཡུལ་མི་གནས་སྤོར་གཏོང་བཞིན་པའི་ཐད་ལ་རྒྱ་ནག་དམར་ཤོག་གཞུང་གིས་ས་གནས་སྲིད་གཞུང་གི་ལས་བྱེད་དང་མང་ཚོགས་དང་མཉམ་དུ་ཕྱི་གསལ་ནང་གསལ་དང་ཕན་ནུས་ལྡན་པའི་ཐོག་ནས་ལས་དོན་སྒྲུབ་དགོས་པ་དང་།འཚོ་བའི་ཁ་གསབ་རོགས་དངུལ་སྤྲད་ནས་ཡུལ་མིའི་འཚོ་གནས་ངེས་བརྟན་དང་འཚོ་ཐབས་བསྐྱར་གསོ།སྐད་ཡིག་དང་རིག་གཞུང་དར་སྤེལ་གྱི་མཐུན་འགྱུར་སྤྲོད་དགོས་པའི་འབོད་སྐུལ་ཞུས་འདུག